
Այսօր ՀՀ Սահմանադրության ընդունման 20-ամյակին եւ ՀՀ սահմանադրական դատարանի ստեղծման 20-ամյակին նվիրված միջազգային խորհրդաժողովի ժամանակ սահմանադրական դատարանի նախագահ Գագիկ Հարությունյանը լրագրողների հետ զրույցում նշեց, որ այլեւ չի պատրաստվում անդրադառնալ Սահմանադրության նախագծին:


Նրա խոսքով՝ պատճառը այն է, որ Սահմանադրական փոփոխությունների մասնագիտական հանձնաժողովը երեկվանից իրավաբանորեն դադարել է գործել:


«Սերժ Սարգսյանը երեկ նշանակել է հանրաքվեի օրը, ինչը նշանակում է, որ պաշտոնապես մեկնարկել է քարոզարշավը եւ ես այլեւ ի պաշտոնե այդ մասին չեմ խոսելու»,- նշեց Գագիկ Հարությունյանը: Անդրադառնալով լրագրողներից մեկի այն մեջբերմանը, որ «Թրանսփարենսի ինթերնեշնլ» հակակոռուպցիոն կենտրոնը իր մտահոգությունն է հայտնել այն կապակցությամբ, որ տեղի է ունենում շահերի բախում, Գագիկ Հարությունյանը հայտարարեց՝ «նման մտավախություն չի կարող լինել. հանձնաժողովը այլեւս չի գործում»:


Հիշեցնենք, որ երեկ Սերժ Սարգսյանը հրամանագիր է ստորագրել՝ իր իսկ նախաձեռնած սահմանադրական փոփոխությունների հանրաքվեն դեկտեմբերի 6-ին նշանակելու վերաբերյալ: Ձեւավորված «Ոչ»-ի ճակատի ներկայացուցիչները հայտարարում են, որ սահմանադրական փոփոխությունների միակ նպատակը իշխանության վերարտադրությունն է: Դրանք կապված են ԱԺ նախագահին տրվող աննախադեպ լիազորությունների, ընտրությունների երկրորդ փուլի, կայուն մեծամասնության, գործադիր և դատական ճյուղերի ձևավորման մեջ ԱԺ-ում առկա մեծամասնության և նրա կողմից ընտրված ԱԺ նախագահի լայն լիազորությունների դրույթների հետ: 
